ครม.แจกเงินกองทุนหมู่บ้านอีก 3.5หมื่นล้าน
คลังแจง ครม.อนุมัติแจกเงินกองทุนหมู่บ้านอีกหมู่บ้านละ 5 แสนบาท ให้ใช้ลงทุนโครงสร้างพื้นฐานชุมชน
26 ม.ค. 2559

คลังแจง ครม.อนุมัติแจกเงินกองทุนหมู่บ้านอีกหมู่บ้านละ 5 แสนบาท ให้ใช้ลงทุนโครงสร้างพื้นฐานชุมชน
เมื่อวันที่ 26 ม.ค. กระทรวงการคลังแถลงว่า คณะรัฐมนตรี (ครม.) มีมติเห็นชอบโครงการเพิ่มความเข้มแข็งของเศรษฐกิจฐานรากตามแนวทางประชารัฐที่กระทรวงการคลังเสนอ เพื่อเพิ่มปริมาณการลงทุนในระดับชุมชนผ่านกองทุนหมู่บ้านและชุมชนเมือง โดยรัฐบาลสนับสนุนเงินทุนให้แก่กองทุนหมู่บ้านและชุมชนเมือง จำนวน 79,556 กองทุน ผ่านสำนักงานกองทุนหมู่บ้านและชุมชนเมืองแห่งชาติ (สทบ.) กองทุนละไม่เกิน 5 แสนบาท ภายใต้วงเงินรวม 3.5 หมื่นล้านบาท
วัตถุประสงค์เพื่อใช้ในการลงทุนด้านโครงสร้างพื้นฐานในชุมชน เช่น ยุ้งฉางชุมชน โรงตากพืชผลทางการเกษตร โรงสีชุมชน โรงงานผลิตปุ๋ยประจำชุมชน การจัดทำแหล่งเก็บน้ำชุมชน และเครื่องจักรสำหรับแปรรูปผลผลิตทางการเกษตร รวมถึงดำเนินกิจกรรมอื่น ๆ ที่ชุมชนเห็นว่าเป็นประโยชน์ในการส่งเสริมศักยภาพในการประกอบอาชีพและความเป็นอยู่ในชุมชนให้ดีขึ้น
ทั้งนี้ การลงทุนในโครงสร้างพื้นฐานดังกล่าวต้องดำเนินการโดยเร่งด่วน จึงให้ดำเนินการเบิกจ่ายภายในระยะเวลา 6 เดือน นับตั้งแต่วันที่ได้รับการจัดสรรงบประมาณ มาตรการนี้จะเป็นการกระตุ้นกิจกรรมทางเศรษฐกิจให้เกิดขึ้นในระดับฐานรากและชุมชน ซึ่งจะเป็นรากฐานที่สำคัญต่อการขับเคลื่อนและพัฒนาเศรษฐกิจไทยต่อไป